Tajjeb għamlet il-Korporazzjoni Enemalta li ser tistalla smart meters fejn diġa' hemm provista tal-elettriku fil-boathouses tal-Armier mibnija b'mod illegali. Il-Korporazzjoni Enemalta qed tagħti messaġġ qawwi lil kulħadd. Kemm li dawk li qed jużaw il-boathouses imma iktar u iktar lill-Gvern. Il-Korporazzjoni Enemalta qed tgħid li mhux ser tittollera s-serq tal-elettriku. La tisraqx l-elettriku għax "bl-ismart meter ser naqbduk", qed tgħid il-Korporazzjoni Enemalta. Imma l-Gvern, kemm dak tal-lum immexxi minn Joseph Muscat (kif ukoll dawk tal-bieraħ immexxija minn Lawrence Gonzi u Eddie Fenech Adami) qed jagħti messaġġ differenti. Messaġġ imsaħħah b'diversi ftehim bejn l-Assoċjazzjoni tal-Boathouses tal-Aħrax tal-Mellieħa u l-partiti l-kbar (jiġifieri l-Partit Nazzjonalista u l-Partit Laburista). Il-Gvern jgħinek billi jagħlaq għajnejh għas-serq ta' art pubblika. Mela : tisraqx l-elettriku, imma jekk trid tisraq l-art fl-Armier il-Gvern lest li jgħinek. Jekk sraqt l-art, qed jgħidlek, nirranġaw. Jekk trid taqra iktar dwar dan is-suġġett f'dan il-blog aqra is-segwenti: 24 ta' Ġunju 2008 : 21 ta' Jannar 2012: Pajjiż tal-cowboys: israq u tkun ippremjat. Il-boathouses tal-Aħrax tal-Mellieħa: meta l-Ministru riedhom jaqgħu. 8 ta' Jannar 2013 : Malta tagħna lkoll. 2 ta' Frar 2013 : 29 ta' Ġunju 2013 : Is-skiet tal-PN dwar l-Armier.